นายกฯ เชื่อมั่นความสัมพันธ์ ไทย-ฟิลิปปินส์ พร้อมร่วมมือเพื่อฟื้นฟูเศรษฐกิจหลังสถานการณ์โควิด-19
นางมิลลิเซนต์ ครุซ-ปาเรเดส (H.E. Mrs. Millicent Cruz-Paredes) เอกอัครราชทูตฟิลิปปินส์ประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อแนะนำตัวในโอกาสเข้ารับตำแหน่งใหม่        นายกรัฐมนตรี กล่าวว่า รัฐบาลยินดีให้ความร่วมมือและสนับสนุนการทำงานซึ่งกันและกัน พร้อมชื่นชมความสัมพันธ์ทวิภาคีไทย-ฟิลิปปินส์ที่ราบรื่นและมีความร่วมมืออย่างต่อเนื่อง หวังว่าประสบการณ์และความเชี่ยวชาญของเอกอัครราชทูตฟิลิปปินส์ฯ จะทำให้ทั้งสองฝ่ายมีความสัมพันธ์ที่แน่นแฟ้น และบรรลุข้อตกลงและร่างบันทึกความเข้าใจที่คั่งค้างทั้งด้านสาธารณสุข ความมั่นคง การค้า และการลงทุน ได้โดยเร็ว ด้านเอกอัครราชทูตฟิลิปปินส์ฯ เชื่อมั่นว่า ไทย-ฟิลิปปินส์ มีศักยภาพที่จะเพิ่มพูนความร่วมมือระหว่างกันได้อีกมากทั้งด้านสาธารณสุข การค้า และการลงทุน        นอกจากนี้ทั้ง 2 ฝ่าย เห็นพ้องดำเนินความร่วมมือทั้งทวิภาคีและพหุภาคีผ่านกลไกที่มีอยู่ และกระชับความร่วมมือด้านการค้า และการลงทุน เพื่อฟื้นฟูเศรษฐกิจจากสถานการณ์โควิด-19 โดยนายกรัฐมนตรีขอให้รัฐบาลฟิลิปปินส์พิจารณาลดอุปสรรคทางการค้าระหว่างกัน และขอความร่วมมือจากรัฐบาลฟิลิปปินส์ดูแลอำนวยความสะดวกให้แก่นักลงทุนไทย พร้อมเชิญชวนนักลงทุนฟิลิปปินส์พิจารณาลงทุนในไทย ในสาขาที่นักลงทุนฟิลิปปินส์มีศักยภาพและสนใจ ซึ่งเอกอัครราชทูตฟิลิปปินส์ฯ ยินดีดูแลนักลงทุนไทย พร้อมสนับสนุนการค้าและการลงทุนระหว่างกันให้มากยิ่งขึ้น เพื่อผลประโยชน์ร่วมกันของทั้งสองฝ่าย         สำหรับด้านสาธารณสุข เอกอัครราชทูตฟิลิปปินส์ฯ ชื่นชมความเป็นผู้นำของนายกรัฐมนตรีและหน่วยงานต่าง ๆ ของไทย ในการบริหารจัดการสถานการณ์แพร่ระบาดของโรคโควิด-19 ที่ดำเนินการได้อย่างมีประสิทธิภาพ พร้อมเห็นว่าไทยและฟิลิปปินส์สามารถแลกเปลี่ยนประสบการณ์ระหว่างกัน เพื่อกระชับความร่วมมือด้านสาธารณสุขให้ใกล้ชิดยิ่งขึ้น